‘Regering moenie nou paniek saai nie’(Foto bloot ter illustrasie: Twitter) Met die aankondiging van die nuwe B.1.1.529-variant in Suid-Afrika wag talle mense in spanning om te sien hoe die regering daarop gaan reageer en wat dit vir landsburgers en die ekonomie sal inhou. Verskeie kenners meen egter die regering sal “uiters roekeloos” wees om nou enige oorhaastige besluite, soos strenger inperkings en regulasies, te neem voordat meer wetenskaplike navorsing oor dié variant gedoen word. Maroela Media het vroeër berig dat pres. Cyril Ramaphosa juis Sondag met die nasionale Covid-19-bevelsraad vergader om die jongste verwikkelinge rakende die pandemie te bespreek. Dr. Joe Phaahla, minister van gesondheid, het boonop Donderdag gesê die nuwe variant – wat glo in die meeste van die nuwe infeksies in veral Gauteng aangemeld is – bied opnuut uitdagings vir die hervatting van aktiwiteite en sosiale geleenthede. Verskeie lande het ook Vrydag aangekondig dat hulle hul grense vir Suid-Afrika weens die ontdekking van die nuwe variant sluit. Dít laat menige mense wonder of nóg inperkings of strenger regulasies dalk oor die feestyd aangekondig kan word. Philip van Staden, die VF Plus se woordvoerder oor gesondheid, sê dis uiters belangrik dat die regering nie nou “onnodig paniek saai” nie. “Die Covid-19-herstelkoers is tans baie goed en daar is nog heeltemal te min inligting oor die nuwe variant om mense nou op hol te jaag. Dit sal uiters onverantwoordelik wees indien die regering wel nou strenger beperkings instel.” Van Staden sê indien dit wel gebeur, kan dit selfs tot ŉ verset deur die burgery lei. “Mense is vuisvoos vir inperkings. Benewens die trefslag wat iets soos ŉ inperking nou op die ekonomie sal hê, sal dit ŉ geweldig negatiewe invloed op die emosionele welstand van gesinne en landsburgers hê. “Die regering moet nou daarteen waak om politieke besluite ten koste van die ekonomie en menslike welstand te neem, want anders gaan hy hom teen die burgery vasloop.” Van Staden sê die regering moet hom deur wetenskaplikes en medici laat lei en nie voortydige en oorhaastige besluite neem nie. Volgens prof. André Duvenhage, politieke ontleder van die Noordwes-Universiteit, is daar glad nie ruimte binne die raamwerk van die ekonomie om nou groot beperkings in te stel nie. “Daar sal baie rasioneel oor so ŉ besluit nagedink moet word. “Suid-Afrika se nuwe infeksiesyfers is in dié stadium nog redelik laag en na my mening sal alles afhang van die mediese en wetenskaplike substansie wat verleen kan word aan die gevaar van hierdie variant.” Duvenhage sê hy voorspel nie in dié stadium dat die regering drastiese besluite sal neem, soos om Suid-Afrika oornag na vlak 4 of 5 te skuif nie. “ŉ Slegte scenario sal weees dat die land na vlak 2 met bepaalde beperkings geskuif word. Dis egter nog te vroeg om te bespiegel. My gevoel is egter dat dit nie nou ter sprake is nie. “Só iets sal mense ontsettend sleg tref en ek glo dat dit moontlik tot verset sal kan lei.” Duvenhage meen die grootste probleem is steeds dat Suid-Afrikaners nie vertroue in die regering het nie. “Hoe die regering op dié ding gaan reageer, of oorreageer, bekommer mense meer as die virus self.” Connie Mulder, hoof van die Solidariteit Navorsingsinstituut, stem saam dat dit veels te vroeg is om nou wesenlike besluite te neem, wat boonop reuseskade aan veral die toerismebedryf sal rig. “Dis onvermydelik dat ons op pad is na ŉ vierde golf, maar daar sal nog baie navorsing oor die nuwe variant gedoen moet word. “Die regte koers van optrede is om nou eers volledig data in te win oor wat hierdie variant inhou en wat die uitwerking daarvan kan wees voordat enige besluite geneem word,” sê Mulder.